Nr: 16393/12.03.2019

Primăria Municipiului Sfântu Gheorghe

**EXPUNERE DE MOTIVE**

**Legea nr. 230/2006** **a serviciului de iluminat public** stabileşte cadrul juridic şi instituţional unitar privind înfiinţarea, organizarea, exploatarea, gestionarea, finanţarea, monitorizarea şi controlul funcţionării serviciului de iluminat public în comune, oraşe şi municipii.

Conform art. 5 din Legea nr. 230/2006, serviciul de iluminat public se organizează şi funcţionează cu respectarea principiilor stablite de **Legea nr. 51/2006** **a serviciilor comunitare de utilităţi publice**, modificată şi reactualizată, care prevede în art. 3 alin. (1): “*Serviciile de utilităţi publice sunt în responsabilitatea autorităţilor administraţiei publice locale”* şi *“se organizează şi se gestionează cu respectarea prevederilor legale, potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă”,* iar la art. 8 alin (3): *“În exercitarea competenţelor şi atribuţiilor ce le revin în sfera serviciilor de utilităţi publice, autorităţile deliberative ale administraţiei publice locale asigură cadrul necesar pentru furnizarea serviciilor de utilităţi publice şi adoptă hotărâri în legătură cu: i)* ***elaborarea şi aprobarea regulamentelor serviciilor, a caietelor de sarcini****,* ***a contractelor de furnizare/prestare a serviciilor şi a altor acte normative locale referitoare la serviciile de utilităţi publice****, pe baza regulamentelor-cadru, a caietelor de sarcini-cadru şi a contractelor-cadru de furnizare/prestare ori a altor reglementări-cadru elaborate şi aprobate de autorităţile de reglementare competente”.*

Legea nr. 230/2006 specifică, la art. 10: ”*În exercitarea atribuţiilor şi responsabilităţilor ce le revin în domeniul administrării şi gestionării serviciului de iluminat public, autorităţile administraţiei publice locale adoptă hotărâri sau emit dispoziţii, după caz, privitoare la: f) elaborarea şi aprobarea regulamentului serviciului şi a caietului de sarcini, în conformitate cu regulamentul-cadru şi caietul de sarcini-cadru, elaborate de A.N.R.S.C.”,* iar la art. 11: *“În raport cu comunităţile locale pe care le reprezintă, autorităţile administraţiei publice locale au următoarele responsabilităţi: b)* ***să stabilească şi să aprobe******indicatorii de performanţă*** *ai serviciului de iluminat public numai după ce, în prealabil, au fost supuşi dezbaterii publice”.*

Prin **Hotărârea nr. 18/2018 a Consiliul Local al Municipiului Sfântu Gheorghe privind aprobarea modului de delegare a gestiunii sistemului de iluminat public pe teritoriul Municipiului Sfântu Gheorghe, aprobă** “Studiul de oportunitate pentru fundamentarea şi stabilirea soluţiilor optime de delegare a gestiunii serviciului de iluminat public pentru întregul sistem de iluminat public, sistem de iluminat ornamental şi arhitectural, respectiv pentru iluminatul festiv pe teritoriul Municipiului Sfântu Gheorghe” – care în urma studiului comparativ, între gestiunea directă şi gestiunea delegată, **a recomandat gestiunea delegată.**

Legea nr. 51/2006 la art. 29 alin. (8) specifică:

*Contractul de delegare a gestiunii serviciilor de utilităţi publice poate fi:*

*a) contract de concesiune de servicii;*

*b) contract de achiziţie publică de servicii.*

În **Legea** **nr. 100/2016 privind concesiunile de lucrări şi concesiunile de servicii, la art. 6**

**avem următorul enunţ:**

***(1) Atribuirea unei concesiuni de lucrări sau de servicii implică întotdeauna transferul către concesionar a unei părţi semnificative a riscului de operare de natură economică, în legătură cu exploatarea lucrărilor şi/sau a serviciilor respective.***

***(2) Se consideră că o parte semnificativă a riscului de operare a fost transferată atunci când pierderea potenţială estimată suportată de concesionar nu este una neglijabilă.***

***(3) Riscul de operare este riscul care îndeplineşte, în mod cumulativ, următoarele condiţii:***

***a) este generat de evenimente care nu se află sub controlul părţilor la contractul de concesiune;***

***b) implică expunerea la fluctuaţiile pieţei;***

***c) ca efect al asumării riscului de operare, concesionarului nu i se garantează, în condiţii normale de exploatare, recuperarea costurilor investiţiilor efectuate şi a costurilor în legătură cu exploatarea lucrărilor sau a serviciilor.***

**Investiţiile în sistemul de iluminat public din Mun. Sfântu Gheorghe, vor fi realizate în continuare de către municipiu, în special prin atragere de fonduri europene, astfel că delegarea de gestiune se va face doar pentru partea de operare propriu-zisă, opţiune care este admisă de Legea** nr. 230/2006 la art. 22 (alin. 1): ***“Pot face obiectul contractelor de delegare a gestiunii activităţile de operare propriu-zisă (gestionare, administrare, exploatare, întreţinere), precum şi activităţile de pregătire, finanţare şi realizare a investiţiilor din infrastructura aferentă serviciului de iluminat public“.***

**Dacă investiţiile sunt efectuate de către municipiu, nu mai sunt îndeplinite cumulativ cele trei condiţii constitutive al riscului de operare şi aşa cum prevede Legea nr. 100/2016 la art. 8 alin. (3), dacă *entitatea contractantă constată că o parte semnificativă a riscului de operare, astfel cum este definit la art. 6, nu va fi transferată operatorului economic, contractul respectiv va fi considerat contract de achiziţie publică.***

Ţinând cont de Nota de control înregistrată la Primăria Mun. Sfântu Gheorghe cu nr. 56201 /10.10.2017, emisă de echipa de control a A.N.R.S.C., care la capitolul Măsuri, punctele 6, 7, 10, prevede necesitatea elaborării şi aprobării Regulamentului, Caietului de sarcini şi ai Indicatorilor de performanţă ai serviciului de iluminat public, şi datorită necesităţii asigurării serviciului de iluminat public în condiţii optime către populaţie, cu respectarea tuturor prevederilor legale, propun **adoptarea în regim de urgenţă.**

În conformitate cu prevederile art. 36 alin. (1) şi art. 61 alin. (2) din **Legia nr. 215/2001,** **privind administraţia publică locală,** republicată şi actualizată, pentru punerea în aplicare a legislaţiei menţionate, a fost elaborat prezentul **proiect de hotărâre privind aprobarea documentaţiei de atribuire a delegării gestiunii serviciului de iluminat public din Municipiul Sfântu Gheorghe prin achiziţie publică de servicii** cu următoarele anexe:

1. **Regulamentul serviciului de ilumint public din Municipiul Sfântu Gheorghe;**
2. **Caiet de sarcini pentru delegarea serviciului de iluminat public din Municipiul Sfântu Gheorghe;**
3. **Contract de delegare a gestiunii serviciului de ilumint public din Municipiul Sfântu Gheorghe prin achiziţie publică de servicii;**
4. **Strategie de contractare;**
5. **Formulare;**
6. **Fişa de date;**
7. **Formular standard pentru documentul unic de achiziţii europene (DUAE).**

Având în vedere dispoziţiile art. 45 din din **Legia nr. 215/2001**, supun prezentul proiect de hotărâre spre dezbatere şi aprobare Consiliului Local al Municipiului Sfântu Gheorghe.

Primar Antal Árpád András

Sfântu Gheorghe

Ci.I. /2 ex